बीजेपी में शामिल होना चाहता हूं : इस्माइल दरबार  
संगीतकार इस्माइल दरबार ने कहा है कि वह बीजेपी में शामिल होना चाहते हैं और नरेंद्र मोदी की सहमति का इंतजार कर रहे हैं।
गुजरात के रहने वाले विख्यात संगीतकार इस्माइल दरबार ने कहा है कि वह बीजेपी में शामिल होना चाहते हैं और मुख्यमंत्री नरेंद्र मोदी की सहमति का इंतजार कर रहे हैं। दरबार ने एक टीवी चैनल को दिए साक्षात्कार में कहा, मैंने बीजेपी अध्यक्ष नितिन गडकरी से नागपुर में मुलाकात करके अपनी योजनाओं पर चर्चा की थी और अब मुझे मोदी से सकारात्मक जवाब का इंतजार है।  फिल्म हम दिल दे चुके सनम से लोकप्रियता हासिल करने वाले दरबार ने कहा, सूरत में जन्म होने के कारण मुझमें इस शहर और गुजरात राज्य के प्रति विशेष सम्मान है, जहां मोदी के मुख्यमंत्री बनने के बाद काफी विकास कार्य हुए हैं। इसी कारण से मैं बीजेपी में शामिल होना चाहता हूं, ताकि मैं इस शहर और पूरा राज्य के लिए कुछ कर सकूं।